Gesondheid-werkers vas oor besit van liggaamsdele | Netwerk24
Deur Arisa Janse Van Rensburg 08 Julie 2020 14:45
'n 41-jarige gesondheidswerker van die Ermelo-hospitaal was Woensdag steeds in polisieaanhouding nadat hy Maandag in hegtenis geneem is.
Sy medebeskuldigdes, Jabulani Sam Mnguni (45) en Pascal Mandla Gininda (49), het reeds Maandag in die landdroshof in Eerstehoek verskyn.
Mnguni werk by die Ermelo-hospitaal en Gininda by die Lothair-kliniek. Hulle is Sondag in hegtenis geneem.
Volgens brig. Leonard Hlathi, polisiewoordvoerder in Mpumalanga, word al drie aangekla van die onwettige besit van menslike liggaamsdele.
Hlathi sê Mguni en Gininda is in hegtenis geneem nadat die polisie inligting ontvang het oor 'n voertuig wat liggaamsdele vervoer. Die derde verdagte is ná verdere ondersoek vir ondervraging ingebring en toe ook aangekla, sê Hlathi.
Dit is nog nie seker waar die beskuldigdes die liggaamsdele gekry het nie, maar volgens Hlathi word daar in sommige kulture geglo dat die liggaamsdele welvaart vir jou onderneming kan bring.
Luidens 'n verklaring van Mpumalanga se departement van gesondheid is Mguni en Gininda reeds geskors.
Sasekani Manzini, LUR vir gesondheid, sê in die verklaring sy is "geskok en ontsteld oor die misdadige bedrywighede waarby die amptenare glo betrokke was".